לינא מח'ול

לינא קורטני מח'ול (בערבית: لينا مخول; נולדה ב-11 ביולי 1993) היא זמרת אמריקאית-פלסטינית-ישראלית, זוכת העונה השנייה של תוכנית המציאות "The Voice ישראל".

ביוגרפיה

מח'ול נולדה באוהיו שבארצות הברית למשפחה ערבית-נוצרית מישראל, ובגיל חצי שנה עברה עם משפחתה להתגורר בעכו, ישראל. בתם של ג'אדה, מהנדסת אלקטרוניקה, ושל ריזק, סגן מהנדס העיר עכו. היא קרובת משפחתו של המשורר מרואן מח'ול. בחו"ל ובאתרה הרשמי היא מגדירה עצמה כ"אמריקאית-פלסטינית-ישראלית". 

למדה בלט במשך כעשור. החלה לימודי תואר בביולוגיה באוניברסיטת הטכניון שבחיפה, אותם הפסיקה לצורך פיתוח קריירת המוזיקה שלה. סיפרה שהתנדבה במד"א כחמש שנים. היא דוברת חמש שפות: ערבית, עברית, אנגלית, ספרדית ואיטלקית.

קריירה 
באודישן לעונה השנייה של תוכנית המציאות "The Voice ישראל" בשלהי 2012, ביצעה מח'ול את שירה של אלישיה קיז, "Empire State of Mind", וצורפה לנבחרת של המנטור שלומי שבת. ב-13 בפברואר 2013 שרה מח'ול במסגרת התוכנית גרסת כיסוי משלה לשיר "עלי שלכת" (בגרסה ערבית ששרה הזמרת הלבנונית פיירוז); על ביצוע זה זכתה בהצבעתם של כל שלושת המנטורים האחרים. ב-23 במרץ 2013 זכתה מח'ול בתוכנית הגמר שנערך בהיכל נוקיה בתל אביב עם 62% מההצבעות. לאחר שביצעה את השירים "What A Feeling", שיר הנושא של הסרט "פלאשדנס" של הזמרת איירין קארה; "כשאתה", ביחד עם המנטור שלה שלומי שבת, שיר שכתב והלחין יחד עם בתו הזמרת מנור שבת שביצעה אותו במקור; ו"הללויה" של לאונרד כהן. היא זכתה בחוזה הקלטות בחברת הליקון.

השתתפה בחנוכה 2013 בפעם הראשונה בפסטיגל ב-"X פסטיגל" בתפקיד יסוד המים, אושן. באוקטובר 2014 הוציאה את סינגל הבכורה שלה "אנתה", אותו היא שרה בערבית.

מחול תרמה את קולה בערבית לאפליקציית הניווט הישראלית "Waze".

ב-5 בדצמבר 2014 הופעתה הראשונה הייתה בנצרת ולאחר מכן באולם הקונגרסים בחיפה.

ב-2016 היא הוציאה שני סינגלים "This Ain't About You" ו-"Dance Sucker" כחלק מאלבום "Colorful" שהצליחו באנגליה והגיעו למקום שני ב-Music Week Chart UK. האלבום המלא שלה ממנו הם מגיעים "Walking On A Tightrope" עתיד לצאת ב-2017.

בספטמבר 2016, מח'ול חיממה את המופע המשותף של להקת "קווין" ואדם למברט כשהגיעו לפארק הירקון בישראל. לאחר מכן, היא הוחתמה בחברה בינלאומית.

בנוסף, בנובמנר 2017 צורפה לסיבוב ההופעות של להקת הבנות "ליטל מיקס" שבו תחמם אותם ב-37 הופעות באיים הבריטיים.

באוקטובר 2017 כיכבה על השער של "פנאי פלוס", ובראיון סיפרה מח'ול שהיא לא מתנצלת על עצם היותה פלסטינית.

ב-2018 בשל הגדרת זהותה העצמית כלפסטינית נמנעה מח'ול מלהופיע ביום העצמאות וספגה ביקורות רבות בגין כך.

ב-2020 שיחקה בסדרה הקומית "הנחלה" בקשת 12, בתור שירין.

במאי 2021 זכתה לביקורות בשל סרטונים ופוסטים רבים שכתבה הקשורים נגד מבצע שומר החומות של צה"ל, ולמהומות שאירעו בישראל במהלך המבצע.

ב-2022 הופיעה ביחד עם הראפר הערבי-ישראלי תאמר נאפר, חבר להקת "דם", ומזדהה כפלסטיני. במסגרת אירועי תרבות ערבית במתנ"ס הערבי-יהודי בית הגפן שבשכונת ואדי ניסנאס שבחיפה. גורמים בימין מתחו ביקורת חריפה כלפי ההופעה, כלפי בית הגפן וכלפי ראשת העיר חיפה שאפשרו את ההופעה.

קישורים חיצוניים

הערות שוליים

זמרות ערביות ישראליות
זמרים ערבים ישראלים
מתמודדות The Voice ישראל
זוכי The Voice ישראל
משתתפות הפסטיגל
ערביות נוצריות ישראליות
ערבים נוצרים ישראלים
ישראליות ילידות ארצות הברית
ישראלים ילידי ארצות הברית
נוצריות מזרח תיכוניות
משתתפי הפסטיגל
נוצרים מזרח תיכוניים
זמרות אמריקאיות
זמרים אמריקאים
אמריקאים ישראלים
ישראליות שנולדו ב-1993
ישראלים שנולדו ב-1993